**ΑΝΑΚΟΙΝΩΘΕΝ ΤΥΠΟΥ**

**Συμμετοχή της Υπουργού Εργασίας, Πρόνοιας και Κοινωνικών Ασφαλίσεων στο Συμβούλιο Απασχόλησης και Κοινωνικής Πολιτικής της Ε.Ε.**

**Βρυξέλλες, 15 Μαρτίου 2019**

Η Υπουργός Εργασίας, Πρόνοιας και Κοινωνικών Ασφαλίσεων, κα Ζέτα Αιμιλιανίδου, συμμετείχε στις εργασίες της Συνόδου του Συμβουλίου Απασχόλησης και Κοινωνικής Πολιτικής της Ε.Ε. στις Βρυξέλλες, στις 15 Μαρτίου 2019.

Κατά τη Σύνοδο του Συμβουλίου πραγματοποιήθηκε συζήτηση πολιτικής για το Ευρωπαϊκό Εξάμηνο, όπου επικεντρώθηκε στις δράσεις στο πλαίσιο του Ευρωπαϊκού Πυλώνα Κοινωνικών Δικαιωμάτων προκειμένου να υπάρχει καλύτερη διασύνδεση μεταξύ των πολιτικών απασχόλησης και των πολιτικών κοινωνικής προστασίας. Στο πλαίσιο αυτό η Υπουργός Εργασίας σημείωσε ότι με τις πολιτικές που ακολούθησε η Κυβέρνηση η ανεργία σημείωσε σημαντική μείωση στο 8 %. Επεσήμανε ότι ο στόχος μας θα πρέπει να είναι η ανάπτυξη μέτρων που να προσφέρουν από τη μια ευελιξία στην εργασία και από την άλλη προστασία στους εργαζομένους. Πρόσθεσε ότι, η παροχή επαρκούς κοινωνικής κάλυψης και η πρόσβαση σε ποιοτικές κοινωνικές υπηρεσίες είναι ουσιώδους σημασίας και πρέπει να γίνεται με τρόπο που να στηρίζεται η απασχόληση των ευάλωτων ομάδων και να προωθείται η ισότητα, αξιοποιώντας όλο το εργατικό δυναμικό. Επεσήμανε ότι η ισότητα είναι πολύ μεγάλης σημασίας και πρέπει να συνεχίσουμε τις προσπάθειές μας ώστε να εξαλειφθεί το χάσμα αμοιβών μεταξύ ανδρών και γυναικών και να ενισχύσουμε την εκπροσώπηση γυναικών στα κέντρα λήψης αποφάσεων.

Οι Υπουργοί επίσης, αντάλλαξαν απόψεις για τις κύριες πτυχές που θα καθορίσουν την κοινωνική διάσταση της Ευρώπης μετά το 2020. Η Υπουργός ανέφερε ότι οι κύριες πτυχές της μελλοντικής κοινωνικής διάστασης της Ευρώπης θα πρέπει να λαμβάνουν υπόψη τις νέες πραγματικότητες στην αγορά εργασίας και να διασφαλίζουν την προστασία των εργαζομένων, σε συνθήκες αξιοπρεπούς εργασίας και σε ποιοτικές θέσεις εργασίας. Στόχος θα πρέπει να είναι η μείωση των ανισοτήτων, η δυνατότητα σε όλους να είναι μέρος της ανάπτυξης, καταπολεμώντας τον κίνδυνο περιθωριοποίησης και αποκλεισμού. Είναι πολύ σημαντικό να ενισχυθεί ο διάλογος με τους πολίτες για να είμαστε σε θέση να προσφέρουμε αποτελέσματα σε τομείς που έχουν σημασία για τους πολίτες.

Βρυξέλλες, 15 Μαρτίου 2019